*Урок беларускай літаратуры ў 6 класе распрацаваны настаўніцай*

*вышэйшай катэгорыі ДУА “ЯСБШ №11 г. Полацка” Саламаха І. В.*

**Беларуская літаратура. 6 клас**

**Тэма:** Уладзімір Ліпскі. “Ад роду - да народу” (з кнігі “Я”)

**Мэты:**

* cпрыяць фарміраванню ў вучняў усведамлення таго, што кожны чалавек — выключная, непаўторная асоба, якая наследуе якасці, рысы, прыкметы сваіх бацькоў і дзядоў, свайго роду, што чалавек — маленькая часцінка свету — належыць да свайго народа і павінен годна яго прадстаўляць, ведаць сваю гісторыю і ганарыцца ёю, любіць і берагчы родную зямлю; спрыяць фарміраванню ўмення складаць радаводнае дрэва;
* развіваць звязнае маўленне, навыкі выразнага чытання, эмацыянальнасць;

— садзейнічаць выхаванню пачуцця гонару і павагі да Айчыны, гісторыі і мінуўшчыны; праз аналіз твора паўплываць на фарміраванне ўнутранага свету вучняў, іх эмацыянальнага вопыту.

**Тып урока**: урок камбінаванай будовы.

**Абсталяванне:** вучэбны дапаможнік “Беларуская літаратура. 6 клас” (аўтары-складальнікі А.І. Бельскі, Л.К. Цітова); партрэты беларускіх славутых асветнікаў, урывак з кнігі Уладзіміра Арлова “Адкуль наш род” (1-ы раздзел).

**Эпіграф:**

Адкуль мы? Чые мы? I хто мы?

Скажы мне, зямля, па сакрэту.

Мне слухаць, не чуючы стомы,

Агністую музыку свету.

*Мікола Мятліцкі*

**Ход урока**

**І. Арганізацыйны пачатак урока**

Праверка падрыхтаванасці вучняў.

**ІІ. Праверка дамашняга задання:**

Вусныя выказванні вучняў ля дошкі на адну з абраных тэм: “Мая любімая кніга”, “Кніга – сябар і дарадца”, “Кніга навучыла, падказала, дапамагла…”.

**ІІІ. Паведамленне тэмы, пастаноўка мэт урока, усведамленне іх вучнямі, матывацыя вучэбнай дзейнасці**

*Настаўнік:* Звярніце, калі ласка, увагу на дошку: эпіграфам да тэмы нашага ўрока па творы Уладзіміра Ліпскага “Ад роду — да народу” (з кнігі “Я”) сталі словы з верша выдатнага беларускага паэта Міколы Мятліцкага:

*Адкуль мы? Чые мы? I хто мы?*

*Скажы мне, зямля, па сакрэту.*

*Мне слухаць, не чуючы стомы,*

*Агністую музыку свету.*

Асноўная мэта нашага ўрока — з дапамогай аналізу твора Уладзіміра Ліпскага вызначыць, што кожны чалавек — выключная, непаўторная асоба, якая наследуе якасці, рысы, прыкметы сваіх бацькоў і дзядоў, свайго роду, што чалавек — маленькая часцінка свету — належыць да свайго народа і павінен годна яго прадстаўляць. Як вы думаеце, якія задачы мы павінны вырашыць, каб раскрыць названую тэму?

*Вучні фармуліруюць задачы на аснове прыёма “Што трэба зрабіць?”:*

— **узгадаць (**славутых продкаў — гонар беларускага народа);

— **назваць** (продкаў свайго роду);

— **прачытаць** (урывак з кнігі Уладзіміра Ліпскага «Я»);

— **вызначыць** (асноўную тэму і ідэю твора).

*Настаўнік:* Напрыканцы ўрока мы з вамі зноў звернемся да вызначаных задач і падумаем, ці вырашаны яны.

**IV. Вывучэнне новага матэрыялу**

*Рубрыка “Славутыя продкі полацкай зямлі”.*

*Настаўнік:* Давайце звернем увагу на дошку і ўзгадаем нашых славутых продкаў нашай полацкай зямлі, выявы якіх вы бачыце (Рагвалод і Рагнеда, Ефрасіння Полацкая, Францыск Скарына). Што вы ведаеце пра іх (вучнямі ўзгадваецца вывучанае па прадмеце «Мая Радзіма Беларусь»)?

*Гучыць аўдыёфрагмент з кнігі Уладзіміра Арлова «Адкуль наш род».*

*Настаўнік:* А ці добра ведаем мы – сучаснікі – продкаў сваёй сям’і? Навошта нам такая цесная сувязь са сваімі каранямі? У гэтым нам дапаможа разабрацца ўрывак “Ад роду - да народу” з кнігі Уладзіміра Ліпскага “Я”.

*Зварот да* *ўрыўка “Ад роду – да народу” з кнігі У. Ліпскага “Я”.*

Выразнае чытанне твора настаўнікам.

**Аналіз урыўка твора на аснове пытанняў:**

- Чаму дзяцей аўтар называе “спадарожнікамі планеты Сям’я”? Ці можа быць без іх будучыня ў сям’і і планеты Зямля?

- Вызначце, які корань мае слова “народ”. Што аб’ядноўвае гэта паняцце? Адказ падмацуйце радкамі з тэксту. У чым, на вашу думку, сіла і будучыня народа?

- Для чаго неабходна ведаць свае карані, захоўваць памяць аб продках?

- Як вы разумееце выраз: “Адам і Ева — карані нашага чалавечага дрэва”? Якое вядомае вам біблейскае казанне таксама сцвярджае гэтую думку?

- Ці згодны вы з тым, што “сямейны радавод — гэта дрэва, у якога ёсць свае карані, ствол, галіны, лісце, насенне, плады”? Абгрунтуйце сваю думку адпаведнымі радкамі тэксту або жыццёвым вопытам.

**Фізкультхвілінка “ДРЭВА”**

- Уявіце сябе дрэвам.

*прыселі, раскінулі рукі;*

- Дрэва хутка падрастае, падрастае, падрастае.

*паварочваючыся вакол сябе,  выпрасталіся і пацягнуліся;*

- Вецер дрэва разгайдае, разгайдае, разгайдае.

*нахілы у розныя бакі;*

- Долу лісце атрасае, атрасае, атрасае.

*трасем рукамі;*

- Лісце ціха ападае, ападае, ападае.

*круцімся і прысядаем;*

- Новы парастак прарастае, прарастае, прарастае.

*цягнем рукі ўгору і падымаемся.*

**V. Работа з тэкстам у групах**

*Заданне 1 групе:* падзяліць тэкст на часткі і падабраць адпаведныя загалоўкі да кожнай з іх.

*Заданне 1 групе:* кіруючыся прапанаваным планам, акрэсліць эпізоды твора, якія адпавядаюць кожнай частцы.

ПЛАН

1. Людзі планеты Зямля.

2. Радавод Дрэва прыроды.

3. Сямейны радавод.

4. Кожны чалавек ‑ Асоба!

5. Чароўнае кола жыцця.

6. Хай так будзе!

**VІ. Падагульненне і сістэматызацыя вывучанага на ўроку, падвядзенне вынікаў**

*Настаўнік*: Абгрунтуйце думку, што назва твора Уладзіміра Ліпскага “Ад роду ‑ да народу” заключае ў сабе кароткую фармуліроўку яго ідэі. Знайдзіце адпаведныя радкі, якія і з’яўляюцца галоўнай думкай аўтара, выразна прачытайце іх.

*Праблемнае пытанне:* Чаму кожны з нас павіненшанаваць памяць аб сваіх продках?

*Выніковае пытанне:*Ці вырашылі мы мэты і задачы, пастаўленыя на пачатку ўрока?

**VІІ. Рэфлексія** **“Працягніце фразу”**

Сёння я даведаўся…

У мяне атрымалася…

Мне было…

Я буду…

**VІІІ. Інфармацыя пра дамашняе заданне**

Перачытаць твор “Ад роду — да народу” з кнігі Уладзіміра Ліпскага “Я”, вусна адказаць на пытанні 4, 5, 10 на С. 11—12.

***Заданні на выбар:***

- распытаць у бацькоў пра сваіх продкаў (дзядулю, бабулю, прадзеда, прабабулю і г.д.), падрыхтаваць вуснае паведамленне пра каго-небудзь аднаго з іх;

- скласці або намаляваць радаводнае дрэва-выяву свайго радаводу па бацькоўскай і мацярынскай лініі (за ўзор узяць радавод Янкі Купалы);

- падрыхтаваць вусны пераказ асобнай часткі мастацкага тэксту па плане (на выбар).